Valke slaan toe by Gupta-woningAjay en Atul Gupta. Foto: ANA Die Valke het Woensdagoggend ŉ klopjag by die huis van die Gupta-familie in Saxonwold, Johannesburg, gehou. Brig. Hangwani Mulaudzi, nasionale woordvoerder van die Valke, het bevestig dié gespesialiseerde eenheid van die polisie is besig met ŉ klopjag, maar het gesê hulle is tans nie in ŉ posisie om meer daaroor uit te brei nie, aangesien die Valke nog besig is. Daar is ŉ groot polisieteenwoordigheid in die omgewing om omstanders en die media word van die huishouding weggehou. Volgens Karyn Maughan, ŉ joernalis vir eNCA, het betroubare bronne gesê die klopjag hou moontlik verband met die Gupta-familie se verbondenheid aan die Vrede-suiwelprojek asook die voortslepende staatskapingsondersoek. Die bronne het glo gesê “hoëprofiel”-inhegtenisnemings van verdagtes kan verwag word aangesien die verdagtes moontlik “vlugrisiko’s” is. Die Valke is midde-in ŉ ondersoek na die Gupta-familie se bedrywighede nadat daar verlede jaar onthul is dat die Guptas glo miljoene rande gekry het van die Vrystaatse regering se suiwelprojek in Vrede. E-posse wys glo hoe miljoene rande na Gupta-maatskappye oorbetaal en gebruik is om onder meer vir die Gupta-troue te betaal. Die joernalistieke ondersoekeenhede amaBhungane en Scorpio beweer R84 miljoen wat deur die Vrystaatse regering aan die suiwelprojek gegee is, het in die Guptas se hande beland. In Januarie is adj.pres. Cyril Ramaphosa deur die DA versoek om te verseker dat die land se grense op ŉ hoë gereedheidgrondslag geplaas word nadat die Valke glo lasbriewe verkry het om minstens een van die Gupta-broers in hegtenis te neem. City Press het destyds berig die Valke het op aanklaers van die Nasionale Vervolgingsgesag (NVG) gewag om die lasbriewe te teken sodat die inhegtenisnemings gedoen kan word. City Press het ook berig daar is beweer die NVG se batebeslagleggingseenheid sou toe nog bewaringsbevele bedien aan maatskappye wat met die beweerde staatskaping, waarby die Gupta-familie geïmpliseer word, verbind kan word. Volgens City Press is die bewaringsbevele vir bates ter waarde van ongeveer R1,6 miljard. Lees ook: [Opvolg] Drie vas ná Gupta-klopjag Raid at the Guptas right now. Hawks are there pic.twitter.com/e4gm5Uihls — S'thembiso Msomi (@Sthezozo) February 14, 2018